2019-2021 yillarda Toshkent viloyatining irrigatsiya va melioratsiya tizimi yaxshilanadi

Normativ-huquqiy hujjatlar loyihalari muhokamasi portalida Vazirlar Mahkamasining “2019-2021 yillarda Toshkent viloyatining irrigatsiya va melioratsiya tizimini yaxshilash dasturi to‘g‘risida”gi qarori loyihasi joylashtirildi.
Hujjat bilan 2019-2021 yillarda Toshkent viloyatining irrigatsiya va melioratsiya tizimini yaxshilash bo‘yicha chora-tadbirlar dasturi tasdiqlanishi mumkin.
O‘zbekiston Respublikasi Moliya vazirligi, Investitsiyalar bo‘yicha davlat qo‘mitasi, Suv xo‘jaligi vazirligi mazkur Dasturga kiritilgan irrigatsiya obektlarini 2019 yil va keyingi yillar O‘zbekiston Respublikasining rivojlantirish davlat dasturi parametrlarini shakllantirishda loyihalash, qurilish va rekonstruksiya qilish ishlari uchun talab etiladigan mablag‘larni aniq hisob-kitoblar asosida belgilangan tartibda ajratilishini inobatga oladi.
O‘zbekiston Respublikasi Moliya vazirligi, Vazirlar Mahkamasi huzuridagi Sug‘oriladigan yerlarning meliorativ holatini yaxshilash jamg‘armasini boshqarish Departamenti, Suv xo‘jaligi vazirligi mazkur Dasturga kiritilgan irrigatsiya va melioratsiya obektlarini ta'mirlash-tiklash ishlari uchun talab etiladigan mablag‘larni davlat byudjyetidan 2019 yil va keyingi yillarda belgilangan tartibda ajratib boradi.
O‘zbekiston Respublikasi Suv xo‘jaligi vazirligi, Vazirlar Mahkamasi huzuridagi Sug‘oriladigan yerlarning meliorativ holatini yaxshilash jamg‘armasini boshqarish Departamenti va Toshkent viloyati hokimligi Dasturda belgilangan loyiha qiymatlarining keskin oshib ketishiga yo‘l qo‘ymagan holda, ularning o‘z muddatida va sifatli amalga oshirilishini ta'minlaydi.
Toshkent viloyati hokimligi tuman hokimliklari bilan birgalikda mavjud yer va suv resurslaridan samarali foydalangan holda qishloq xo‘jaligi ekinlari hosildorligini oshirishga qaratilgan ustuvor vazifalarni belgilab, aholi bandligini ta'minlash bo‘yicha amaliy chora-tadbirlar rejasini ishlab chiqadi va tasdiqlaydi.